ΓΡΑΠΤΗ ΕΡΩΤΗΣΗ E-0030/98 υποβολή: John Corrie (PPE) προς το Συμβούλιο (28 Iανουαρίου 1998)

Θέμα: Βοήθεια της ΕΕ προς την Κύπρο

Σε ποιό ύψος ανέρχεται η χρηματική βοήθεια που χορηγήθηκε στην Κύπρο τα τελευταία 10 έτη; Ποιό ποσόν δαπανήθηκε στην ελληνική πλευρά και ποιό στην τουρκική - και για ποιά προγράμματα;

Απάντηση (7 Απριλίου 1998)

1. 'Οσον αφορά τη χρονική περίοδο στην οποία αναφέρεται ο αξιότιμος βουλευτής, είναι σκόπιμο να αναφερθούν το 2ο χρηματοδοτικό Πρωτόκολλο του 1984, το οποίο ίσχυσε μέχι το 1998, το 3ο χρηματοδοτικό Πρωτόκολλο του 1990, το οποίο ίσχυσε μέχρι το 1994 και το 4o χρηματοδοτικό Πρωτόκολλο το οποίο ισχύει από 1ης Ιανουαρίου 1996.

Το 2ο Πρωτόκολλο προέβλεπε 28 εκατομμ. ECU σε δάνεια ΕΤΕπ, 6 εκατομμ. ECU σε επιδοτούμενα δάνεια και 10 εκατομμ. ECU σε ενισχύσεις.

Το 3ο Πρωτόκολλο προέβλεπε 44 εκατομμ. ECU σε δάνεια ΕΤΕπ, 5 εκατομμ. ECU σε επιχειρηματικά κεφάλαια και 13 εκατομμ. ECU σε μη επιστρεπτέες ενισχύσεις.

Αναλήφθηκε το σύνολο των ποσών αυτών, πλην του μέρους που κρατείται για την τουρκο-κυπριακή κοινότητα. Τα εμπόδια στα οποία προσέκρουσαν τα διακοινοτικά σχέδια, τόσο στο επίπεδο της εκπόνησης όσο και στο επίπεδο της εκτέλεσής τους, δεν επέτρεψαν τη χρησιμοποίηση των κεφαλαίων αυτών. Πράγματι, η Κοινότητα δεν αναγνωρίζει τις αρχές της Βορείας Κύπρου και οι αρχές αυτές δεν μπορούν να δεχθούν να περνούν τα σχέδια χρηματοδότησης που προορίζονται γι' αυτές, από τις αρχές της Κυπριακής Δημοκρατίας.

Οσον αφορά τον προσδιορισμό των σχεδίων στα οποία αφιερώθηκαν οι ενισχύσεις αυτές, δεδομένου ότι υπεύθυνη για την εκτέλεση των προγραμμάτων είναι η Επιτροπή, ο αξιότιμος βουλευτής καλείται να της ζητήσει τις διευκρινίσεις που επιθυμεί όσον αφορά την κατανομή τους μεταξύ των δύο κοινοτήτων, την ελληνική και την τουρκική.

2. Το 4ο χρηματοδοτικό Πρωτόκολλο, το οποίο είναι στη φάση της εκτέλεσης, προβλέπει χρηματοδοτική συνεργασία με την Κύπρο συνολικού ύψους 74 εκατομμ. ECU που κατανέμονται ως εξής:

- 50 εκατομμ. ECU σε δάνεια επί των ιδίων πόρων της ΕΤΕπ που χορηγήθηκαν σε σχέδια στον τομέα της βιομηχανίας και της βελτίωσης του περιβάλλοντος,

- 2 εκατομμ. ECU επί των πόρων του προϋπολογισμού υπό μορφή συνεισφοράς για τα επιχειρηματικά κεφάλαια τα οποία έχουν ήδη αναληφθεί υπέρ της Κυπριακής Τράπεζας της Ανάπτυξης,

- 22 εκατομμ. ECU σε μη επιστρεπτέα ενίσχυση επί των πόρων του προϋπολογισμού σύμφωνα με την ακόλουθη κλείδα κατανομής:

- 12 εκατομμ. ECU για τη χρηματοδότηση μελετών ή τη στήριξη δράσεων που θα συμβάλουν στην καλύτερη κατανόηση της κατάστασης της νήσου. Η χρησιμοποίηση του ποσού αυτού προϋποθέτει τη βούληση των δύο μερών να συνεργασθούν,

- 5 εκατομμ. ECU για την προώθηση της ανάπτυξης της νήσου στο σύνολό της τα οποία απ' ό,τι γνωρίζει το Συμβούλιο, φαίνεται ότι δεν έχουν ακόμη αναληφθεί για την εκτέλεση κανενός σχεδίου,

- 5 εκατομμ. ECU για σχέδια τα οποία μπορούν να θεωρηθούν ως προενταξιακά. Προορίζονται για την προετοιμασία της κυπριακής κυβέρνησης προκειμένου να ενσωματώσει το κοινοτικό κεκτημένο μέσω της παροχής τεχνικής βοήθειας στους ακόλουθους τομείς: μεταφορές, τουρισμός, στατιστική και πετρέλαιο και παράγωγα προϊόντα. 'Εχουν επίσης ως στόχο να υποστηρίζουν τη συμμετοχή της Κύπρου σε ορισμένα κοινοτικά προγράμματα (Media II, LEONARDO, ΣΩΚΡΑΤΗΣ και Νεολαία για την Ευρώπη) καθώς και τη διάδοση της ιδέας της ευρωπαϊκής ένταξης ιδίως με την παροχή στήριξης στο Ευρωπαϊκό Ινστιτούτο Κύπρου.

Ο αξιότιμος βουλευτής καλείται επίσης να απευθυνθεί στην Επιτροπή για να πληροφορηθεί την ακριβή φάση στην οποία βρίσκονται τα υλοποιούμενα σχέδια και την κατανομή τους μεταξύ των δύο κοινοτήτων της νήσου.

3. Εξάλλου, η Κύπρος επωφελείται της λεγόμενης οριζόντιας χρηματοδοτικής συνεργασίας η οποία αφορά το σύνολο των μεσογειακών εταίρων η οποία αποφασίστηκε στα πλαίσια της ανανεωμένης μεσογειακής πολιτικής (ιδίως περιφερειακή πολιτική, περιβάλλον, συμμετοχή στα προγράμματα MED, LIFE) καθώς και του ECIIP (European International Investment Partners). Η Κύπρος εμπίπτει επίσης στο πεδίο εφαρμογής του κανονισμού MEDA, όσον αφορά δράσεις περιφερειακής συνεργασίας (κυρίως τη χρηματοδότηση των δραστηριοτήτων της Διαδικασίας της Βαρκελώνης).